《过缙云县》
清代·周长发

瀑布洒面吹凉风，乱山一线通人踪。低头偏仄入崖谷，惟见峡猿石鼠叫号腾掷攀虬松。

嶂回涧绝十步九顾疑无路，浮岚杳霭春濛濛。劈开县门两扇窄，疑是鬼𨖐非人工。

更见残碑断碣埋没荒榛下，漫漶字画难锼穷。自笑一官类幺么，天遣堕落层岩中。

身邻虎豹踏蛇蟒，青磷黑箐蜀道之难将毋同。饥驱真觉性命贱，又东五百里入冯夷宫。

作者简介：（1696—?）浙江山阴人，字兰坡，号石帆。雍正二年进士。选庶吉士，改教谕。乾隆元年召试博学鸿词，授翰林院检讨。入直上书房，官至侍讲学士。有《赐书堂文集》。